b'\n_START_ARTICLE_\nConor Patrick\n_START_SECTION_\nSom produsent og bakmann\n_START_PARAGRAPH_\nJay & Bandidos med frontmann Jay Moreira (f\xc3\xb8dt 6. januar 1978) har spilt inn og gitt ut tre studioalbum med Conor Patrick som medl\xc3\xa5tskriver og produsent. F\xc3\xb8rste utgitte singel, \xc2\xabNo more troubles\xc2\xbb fra albumet Momento Certo regnes fremdeles som bandets mest kjente sang. Bandets siste album, Sempri Bandidos, vant prisen for beste album p\xc3\xa5 CVMA (Cape Verdian Music Awards) i 2012, og albumets to singler \xc2\xabObi mas un peca\xc2\xbb og \xc2\xabEli\xc2\xbb vant henholdsvis prisene for beste hiphopl\xc3\xa5t og beste reggael\xc3\xa5t. Bandet har turnert jevnlig siden 2007 og har blant annet v\xc3\xa6rt \xc2\xabheadliner\xc2\xbb/hovedattraksjon p\xc3\xa5 Gamboafestivalen i Praia (Kapp Verde), der de spilte for over 80000. Conor Patrick har v\xc3\xa6rt fast synthist i bandet p\xc3\xa5 deres konserter i Norge, Nederland, Portugal og Kapp Verde.\n_START_SECTION_\nSom artist\n_START_PARAGRAPH_\nConor Patrick er l\xc3\xa5tskriver og sanger i soloprosjektet Conor Patrick & The Shooting Tsar Orchestra. Conor Patrick har siden 2012 opptr\xc3\xa5dt p\xc3\xa5 konserter med Conor Patrick & The Shooting Tsar Orchestra, blant annet p\xc3\xa5 bransjefestivalen Trondheim Calling i 2013 og 2014 og Prelarm 2013. I 2013 ble Conor Patrick tildelt \xc3\x85ge Aleksandersen sitt RAMP-stipend. I januar 2014 ble Conor Patrick & The Shooting Tsar Orchestra tildelt Adresseavisen sitt Kulturstipend og gjorde i den forbindelse to konserter med Trondheim Symfoniorkester._NEWLINE_Debutsingelen \xc2\xabTalk talk talk talk\xc2\xbb ble sluppet i 2013.'